সুলতান আহমেদ (বাংলাদেশী রাজনীতিবিদ)

সুলতান আহমেদ (১৯১২–১৯৭৭) ছিলেন একজন বাংলাদেশী রাজনীতিবিদ এবং বাংলাদেশ মুসলিম লীগের কেন্দ্রীয় ওয়ার্কিং কমিটির সদস্য। তিনি পূর্ব পাকিস্তান প্রাদেশিক পরিষদের সদস্য এবং একাধিক প্রাদেশিক মন্ত্রণালয়ের মন্ত্রী হিসেবে দায়িত্ব পালন করেন।

 প্রারম্ভিক জীবন 
সুলতান আহমেদ ১৯১২ সালে ব্রিটিশ ভারতের বেঙ্গল প্রেসিডেন্সির চট্টগ্রাম জেলায় খান বাহাদুর খলিলুর রহমানের পরিবারে জন্মগ্রহণ করেন। ১৯৪০ সালে তিনি চট্টগ্রাম পৌরসভার কমিশনার হন। ১৯৫৯ সালে তিনি চট্টগ্রাম জেলা বোর্ডের সহ-সভাপতি হন এবং তার দুই বছর পর পূর্ব পাকিস্তানের রেলওয়ে উপদেষ্টা বোর্ডের সদস্য হন। এছাড়া তিনি পাকিস্তান রেডক্রস সোসাইটির চট্টগ্রাম শাখার সচিব এবং চিটাগাং চেম্বার অব কমার্স অ্যান্ড ইন্ডাস্ট্রির সহ-সভাপতির দায়িত্ব পালন করেন।

 রাজনৈতিক জীবন 
১৯৪৭ সালের পূর্বে তিনি বঙ্গীয় প্রাদেশিক মুসলিম লীগের চট্টগ্রাম শহর শাখার সহ-সভাপতি হয়েছিলেন। এরপর তিনি বঙ্গীয় প্রাদেশিক মুসলিম লীগ এবং পাকিস্তানের স্বাধীনতার পর পূর্ব পাকিস্তান প্রাদেশিক মুসলিম লীগের চট্টগ্রাম শাখার সচিব হন। ১৯৫৪ সালে পূর্ববঙ্গের প্রাদেশিক নির্বাচনে তিনি পাকিস্তান মুসলিম লীগের মনোনয়নে অংশগ্রহণ করে জয়লাভ করেন। ১৯৫৮ সালে পূর্ব পাকিস্তান প্রাদেশিক মুসলিম লীগের চট্টগ্রাম শাখার সচিব হিসেবে তার দায়িত্ব শেষ হয়। ১৯৬২ সালে পূর্ব পাকিস্তানের প্রাদেশিক নির্বাচনে তিনি কনভেনশন মুসলিম লীগের প্রার্থী হিসেবে অংশগ্রহণ করে পূর্ব পাকিস্তান প্রাদেশিক পরিষদের চট্টগ্রামের একটি আসনের সদস্য নির্বাচিত হন। ১৩ মার্চ ১৯৬৪ সালে সুলতানকে পূর্ব পাকিস্তানের প্রাদেশিক পূর্ত, জ্বালানি ও সেচ মন্ত্রী হিসেবে নিযুক্ত করা হয়। তিনি এই দায়িত্ব ২২ মার্চ ১৯৬৫ সাল পর্যন্ত পালন করেন। এরপর ২৯ মার্চ ১৯৬৫ সালে তাকে পূর্ব পাকিস্তানের প্রাদেশিক স্বাস্থ্য, শ্রম ও সমাজকল্যাণ মন্ত্রী করা হয়। তবে ৯ জুন ১৯৬৫ সালে উক্ত পদ থেকে তিনি পদত্যাগ করেন। ১৯৬৫ সালের পূর্ব পাকিস্তানের প্রাদেশিক নির্বাচনে অংশগ্রহণ করে তিনি আবার পূর্ব পাকিস্তান প্রাদেশিক পরিষদের সদস্য নির্বাচিত হন। এরপর তাকে একই বছরের ১৫ আগস্টে সড়ক, নৌ ও রেল যোগাযোগ মন্ত্রী করা হয়। উক্ত পদে তিনি ১৯৬৯ সাল পর্যন্ত দায়িত্ব পালন করেন। ১৯৭১ সালে বাংলাদেশের স্বাধীনতার পর বাংলাদেশ মুসলিম লীগ গড়ে উঠলে সুলতান নবগঠিত দলটিতে যোগ দেন এবং এর কেন্দ্রীয় ওয়ার্কিং কমিটার সদস্য ও চট্টগ্রাম শাখার সভাপতি হিসেবে দায়িত্ব পালন করেন।

 মৃত্যু ও কিংবদন্তি 
সুলতান ২২ ফেব্রুয়ারি ১৯৭৭ সালে বাংলাদেশের চট্টগ্রামে নিজ বাসভবনে হৃদজনিত কারণে মৃত্যুবরণ করেন। তিনি একজন জনহিতৈষী ছিলেন। তিনি খান বাহাদুর খলিলুর রহমান বালিকা উচ্চ বিদ্যালয় প্রতিষ্ঠা করেন যা অধুনা চট্টগ্রাম জেলার বোয়ালখালী উপজেলার বেঙ্গুরায় অবস্থিত। তার প্রচেষ্টায় একাধিক শিক্ষার্থী তার প্রবর্তিত বৃত্তির সাহায্যে লেখাপড়া করতো। চট্টগ্রাম বিশ্ববিদ্যালয় প্রতিষ্ঠায় তিনি অন্যতম ভূমিকা পালন করেছিলেন। তার ৬ জন মেয়ে ছিল, যাদের মধ্যে অন্যতম বেগম নূরজাহান একজন রাজনীতিবিদ যিনি বাংলাদেশ মুসলিম লীগের মহিলা শাখার সাধারণ সম্পাদক ছিলেন।

 তথ্যসূত্র 

বিষয়শ্রেণী:১৯১২-এ জন্ম
বিষয়শ্রেণী:১৯৭৭-এ মৃত্যু
বিষয়শ্রেণী:বাংলাদেশী জনহিতৈষী
বিষয়শ্রেণী:চট্টগ্রামের রাজনীতিবিদ
বিষয়শ্রেণী:পূর্ব পাকিস্তানের মন্ত্রী
বিষয়শ্রেণী:পূর্ব পাকিস্তান প্রাদেশিক পরিষদের সদস্য ১৯৬৫-১৯৬৯
বিষয়শ্রেণী:পূর্ব পাকিস্তান প্রাদেশিক পরিষদের সদস্য ১৯৬২-১৯৬৫
বিষয়শ্রেণী:পূর্ববঙ্গ আইনসভার সদস্য ১৯৫৪-১৯৫৮
বিষয়শ্রেণী:বাংলাদেশ মুসলিম লীগের রাজনীতিবিদ
বিষয়শ্রেণী:পাকিস্তান মুসলিম লীগের রাজনীতিবিদ
বিষয়শ্রেণী:নিখিল ভারত মুসলিম লীগের রাজনীতিবিদ
বিষয়শ্রেণী:চট্টগ্রাম জেলার ব্যক্তি